Suid Afrikaanse Nuus Thread - Page 103 - Stormfront
Page 103 of 226 « First < 3 53 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 153 203 > Last »
08-07-2006, 04:07 AM #1021
'Polisie' val vrou aan
Die “polisieman” het ’n vrou van Centurion eers beleefd gegroet, maar haar oomblikke later met ’n vuurwapen in die gesig geslaan en haar op die grond gegooi terwyl sy “polisieman-makker” met haar motor weggejaag het.
Me. Heidi Bothma (36) moes met ’n bloeiende lip tot by vriende se hek kruip nadat die drie “polisiemanne” gevlug het toe sy begin skreeu. By die hek het sy die klokkie aanhoudend gedruk om hulp te ontbied.
Haar man, Justin (43), wat haar te hulp gesnel het, moes hul vyfjarige dogter dwing om in die vriende se huis te bly, “omdat sy wou sien wat met haar ma gebeur het”.
Bothma sê toe sy vir die kind verduidelik iemand het haar handsak gevat, “het sy my stukkende lip gesien en gesê ek kan maar haar Lip Ice kry, want myne (wat in die handsak was) is nou weg”.
Die Bothmas het eergisteraand by vriende, skaars twee kilometer van hul huis in Pierre van Ryneveld in Centurion, gebraai en rugby gekyk, toe Bothma vinnig by ’n vriendin gaan kuier het.
“Toe ek weer net ná 20:00 by ons vriende se huis stilhou, het ’n wit Volkswagen naby my motor gestop,” het sy gesê. “ ’n Man geklee in polisiebroek en -skoene en ’n blou baadjie, het na my toe gestap en ‘hallo’ gesê.”
Die volgende oomblik het hy ’n vuurwapen uitgehaal en Bothma daarmee op die mond geslaan.
“Hy het my op die grond gegooi, bo-op my geklim en my hemp probeer afruk om te kyk of ek juweliersware dra,” het sy gesê.
“Ek kon my horlosie nie vinnig genoeg afhaal nie en ek het gedink hy gaan my doodskiet.”
Volgens Bothma het ’n ander rower, ook in die blou uniform en stewels, in haar seegroen Hyundai gespring terwyl sy aangerand is.
Die derde “polisieman” het in die Volkswagen bly sit.
“Ek het so hard geskreeu as wat ek kon, waarna hulle toe in die twee motors gevlug het,” het sy gesê.
“Ek het tot by die hek gekruip en die klokkie aanhoudend gedruk.”
Bothma, ’n sakevrou, het gesê haar man en ’n vriend het die verdagtes tot in Tembisa agternagesit, maar kon hulle nie opspoor nie.
“Ek het geen rede gehad om te dink dié ‘polisiemanne’ sou my iets aandoen nie,” het sy gesê.
“Hoe moet ’n mens in ’n breukdeel van ’n sekonde weet of hulle wérklik van die polisie is of nie?
“Hulle het álles gevat – my ID-boekie, rybewys, meer as R1 000 kontant, bankkaarte, juwele én ons motor,” het sy gesê.
“Ek moes vanoggend (gisteroggend) geld leen om brood en melk vir my kind te kan koop.”
Insp. Paul Ramaloko, polisiewoordvoerder, het die voorval bevestig.
“Ons is oortuig daarvan dat dit nié polisielede was nie en ondersoek dit as ’n prioriteit om vas te stel hoe die mans die uniforms moontlik kon bekom het,” het hy gesê.
08-07-2006, 04:11 AM #1022
Bejaarde bel vergeefs 10111
Nelspruit. – ’n Bejaarde inwoner voel uitgelewer omdat Telkom glo ná ’n maand nog nie die probleme met die polisie se noodnommer (10111) opgelos het nie.
Dié man moes eergister ’n sekuriteitsmaatskappy ontbied toe sy 19-jarige seun glo met ’n byl aangeval is omdat die polisie se noodnommer net gelui het.
“Ek voel onbeskermd, onveilig en uitgelewer,” het dié 63-jarige inwoner gesê.
Dié man, wat uit vrees vir sy veiligheid verkies om anoniem te bly, het gesê sy seun het ’n verdagte man omstreeks 19:30 in hul erf betrap.
Die pa het die polisienommer 10111 glo telkemale sonder welslae gebel. Minute nadat hy Hi-Tech-sekuriteit gebel het, het die sekuriteitsbeamptes mnre. Attie Pieters en Barend Breytenbach by die woning aangekom.
Die verdagte het gevlug, maar volgens die pa later teruggekeer.
Hy het ’n paar waarskuwingskote afgevuur en die verdagte het weer gevlug.
Weer het die pa die 10111-nommer sonder sukses geskakel en Pieters en Breytenbach ontbied.
Volgens die bevelvoerder van die Nelspruit-polisie se aanklagkantoor en radiokamer, sr. supt. Busi Dladla, ondervind die polisiekantoor die afgelope maand probleme met die 10111-noodnommer.
Dladla het gesê die polisie is bewus van die voorval eergister en ondersoek dit.
) Me. Candice Jeffreys, woordvoerder van Telkom, kon nie teen druktyd kommentaar lewer nie en het aan Beeld gesê sy sal vandag uitvind wat die probleem is.
08-07-2006, 04:15 AM #1023
Trek alarms en heinings van belasting af, vra DA
Die regering het geen aanvoeling vir die manier waarop Suid-Afrikaners aan gewentenlose misdadigers uitgelewer is nie en het daarom ook nie die politieke wil om die probleem kaalvuis aan te pak nie.
Só het mnr. Tony Leon, DA-leier, gisteraand op ’n vergadering in Ernest Ullmanpark in Johannesburg gesê.
“Gewelddadige misdaad en veral moord is die aaklige gelykmaker. Dit tref geen onderskeid nie,” het Leon gesê. “Dit vernietig lewens en gemeenskappe.”
Volgens Leon wys pres. Thabo Mbeki se onlangse vergelykings tussen misdaad in Londen en Suid-Afrika daarop dat die regering tred met die misdaadwerklikheid verloor het.
Mbeki het verlede Sondag op ’n mediakonferensie oor die kabinet se lekgotla by die Uniegebou in Pretoria gesê motordiefstal is ’n erger probleem in die Britse hoofstad as in Johannesburg.
Leon het gesê dit kan waar wees, maar 178 moorde is verlede jaar in Londen aangemeld, terwyl Johannesburg, met ’n bevolking die helfte so groot, 2 191 moorde in dieselfde tydperk beleef het. “Suid-Afrika het bykans ongeëwenaarde vlakke van geweldmisdaad.”
Leon meen die regering behoort die ministers van veiligheid en sekuriteit en justisie te onderwerp aan spesifieke teikens om misdaad te verlaag en “met ’n klousule dat hulle ontslaan sal word as hulle nie hiervolgens presteer nie”.
Soortgelyke eise moet ook aan die provinsiale LUR’s en senior bestuurslede van die polisie gestel word.
Die DA vra voorts dat die regering dringend die vakante poste in die polisie vul.
Die party meen verder die regering moet die publiek help om hulle te beskerm. “Die DA stel voor dat alle veiligheidsverwante besteding per jaar, tot op R5 000, van belasting afgetrek moet kan word,” het Leon gesê.
08-08-2006, 04:16 AM #1024
Pas in SA aangekom, toe koes toeriste al vir die koeëls
Twee toeriste uit Tokio wat Saterdag in Suid-Afrika aangekom het, moes dieselfde dag nog vir koeëls koes nadat vier mans op die R21-snelweg op hulle en hul Suid-Afrikaanse gasvrou losgebrand het.
Die aanvallers het die vrou en die twee Japannese vermoedelik vanaf die Johannesburgse Lughawe agtervolg en naby die Tembisa-afrit op hulle losgebrand.
Hulle was na Pretoria op pad.
Volgens een van die toeriste het hy die motor opgemerk toe hulle die lughawe verlaat het.
Die toeriste het valuta by die lughawe gewissel en “amper met hul lewens geboet,” het hul gasvrou gesê.
’n Paar kilometer van die lughawe af het dié vrou, wat verkies om anoniem te bly, ’n motor agter haar opgemerk.
“Ek was agter ’n vragmotor. Twee ander motors is verby ons, maar nog ’n motor het reg agter my gebly. Ek het my vervies, want hy net so daar gehang,” het sy gesê.
Die vrou het oomblikke later gedink haar motor word met ’n klip gegooi, maar nadat die tweede “klip” die motor getref het, het sy besef daar is fout en het sy voet in die hoek gesit.
“Ek is links van die vragmotor verby. Toe is ek links van nóg ’n motor verby. Daarná moet jy my niks vra nie; ek het net gery. Ek was soos ’n besetene.”
Een van die aanvallers het by ’n agterruit van ’n swart Volkswagen uitgehang en geskiet.
“Ek het nie geweet my motor kan so vinnig ry nie. Toe ek sien hulle skiet, het ek nie weer vir hulle gekyk nie.”
Die vrou en haar twee gaste is ongedeerd. Volgens haar het die twee doodstil gesit tydens die voorval en een van hulle het die skietery as soortgelyk aan ’n toneel uit ’n rolprent beskryf.
Konst. Brenda Kgafela, polisiewoordvoerder, het bevestig dat die voorval by die polisie aangemeld is.
Sy kon nie die slagoffers se vermoede bevestig dat hulle reeds van die lughawe af agtervolg is nie, maar het gesê dit vorm deel van die polisie se ondersoek.
) ’n Groep Afrika-ambassadeurs het ’n ruk gelede gekla dat sindikate vanaf die lughawe werk en diplomate en ander buitelandse besoekers agtervolg en aanval.
08-08-2006, 04:19 AM #1025
Transitorowers slaan ses keer op een dag toe
Transitorowers het gister nie minder nie as vier keer in Gauteng en twee keer in KwaZulu-Natal toegeslaan.
Dít volg op nóg twee transitorooftogte die naweek in Noordwes en Limpopo.
’n Bende van 12 mans het twee Coin-veiligheidswagte gister kort ná 14:30 oorval terwyl hulle geld by ’n Pick ’n Pay-tak in Steeledale in die suide van Johannesburg opgelaai het.
’n Swart BMW met twee verdagtes het in die Coin-voertuig vasgejaag en dit in Linroystraat tot stilstand gedwing. Die rowers het met R4-gewere op die wagte losgebrand en die wa met ’n breekyster en hamer probeer oopdwing. Die verdagtes het met ’n onbekende bedrag in ’n silwer Toyota Cressida en ’n blou Isuzu-bakkie gevlug.
“Een van die wagte is in die voorval in die bobeen geskiet,” het kapt. Schalk Bornman, polisiewoordvoerder, gesê.
Vroeër het nóg ’n swart BMW-sedan ’n Fidelity Guards-voertuig van die M2-Oos-hoofweg naby die Villageweg-afrit in Selby van die pad gedwing. “Minstens tien gewapende mans in ’n wit Volkswagen-Polo en Nissan-bakkie kon nie daarin slaag om geld te buit nie,” het Bornman gesê. Albei wegkommotors, asook ’n 9 mm-vuurwapen, is later verlate in dié omgewing gevind. Vier mans is gister aan die Vaal-Rand aangekeer nadat hulle op ’n geldwa – wat geld by die Kopanong-hospitaal, duskant Vereeniging, gaan optel het – toegeslaan het. Twee van die verdagtes is gewond in ’n skietgeveg met die polisie waarna hulle in die Zonke Izizwe-plakkerskamp vasgetrek is. “Daar is ook op vier vuurwapens en kontant beslag gelê,” het kapt. William Mcera, polisiewoordvoerder, gesê.
In KwaZulu-Natal het rowers twee keer binne soveel ure toegeslaan, berig Eduan Roos.
’n Fidelity-geldwa het deurgeloop toe vier rowers omstreeks 09:00 by ’n BP-vulstasie in Camperdown, suid van Pietermaritzburg, toegeslaan het.
Insp. Joey Jeevan, polisiewoordvoerder, het gesê twee veiligheidswagte het geld by dié vulstasie afgehaal toe die rowers skote in die grond geskiet en in ’n blou Toyota met ’n onbekende bedrag geld gevlug het.
Sowat 12 rowers het omstreeks 11:05 in ’n Coin-geldwa in Briardene, in die noorde van Durban vasgejaag.
Kapt. Gugu Sabela, polisiewoordvoerder, het gesê sowat R300 000 is gebuit. “Nadat die Coin-geldwa op sy sy tot stilstand gekom het, het die rowers ’n deur oopgedwing en agt geldbokse uitgehaal,” het Sabela gesê. “Die bende het in ’n Nissan-bakkie en ’n BMW gevlug.”
By die Carousel-casino, noord van Pretoria, het die polisie eergister 40 R5-patroondoppies opgetel waar rowers ’n Coin-geldwa probeer beroof het, berig Linda de Beer. “Die rowers het om 14:00 in drie Mercedes-Benz-motors by die Shell-vulstasie by die Carousel toegeslaan,” het konst. Bontle Diphoko, polisiewoordvoerder, gesê.
Een van die motors het die pad versper, maar die veiligheidswagte het daarin vasgejaag en by die nabygeleë hotel gaan hulp soek. Die rowers het op die wagte geskiet, maar niemand is getref nie. Die rowers in twee motors weggejaag.
Drie gewapende mans het Vrydag omstreeks 15:45 in die Seotlong-Ga-Nkoana-nedersetting in Limopo op ’n pantservoertuig losgebrand, berig Marietie Louw. Die 28-jarige bestuurder van die geldwa het in die koeëlreën tot by die Apel-polisiekantoor gery.
Supt. Patty Khumalo, polisiewoordvoerder, het gesê geen geld is gebuit nie.
08-08-2006, 04:25 AM #1026
Een dood, 5 beseer toe bende op afleweringswa toeslaan
’n Bende rowers het gister op ’n afleweringsvoertuig op pad na Pretoria losgebrand en duisende rande uit die kajuit gesteel.
Die erg beseerde insittendes het steeds daar gelê toe die rowers op die vlug geslaan het. Een van dié insittendes is kort daarna dood. Hy is glo nie raakgeskiet nie, maar het vermoedelik ernstige beserings weens die ongeluk opgedoen.
Die ligte afleweringsvoertuig was van die Ventershof Drankwinkel in Bapsfontein op pad na ’n bank in Pretoria toe die rowers in twee voertuie op die Delmaspad langs die bakkie begin ry het.
Mnr. George Barden, eienaar van die drankwinkel, het gesê die rowers het na die bande van die bakkie geskiet. Die bestuurder het beheer oor die voertuig verloor en dit het teen ’n aankomende vragmotor gebots.
Van die rowers het vermoedelik na die kajuit gestap en die geld, glo sowat R50 000, gevat voor hulle in die rigting van Bapsfontein gevlug het.
Barden het gesê hy gaan gewoonlik self bank toe en wissel ook sy roetine om die risiko van ’n aanval te probeer verminder. Gisteroggend was hy egter by een van sy ander winkels. “Ek gee nie om oor die geld nie. Mense het seergekry, hulle is besig om dood te gaan en die rowers stap na die voertuig en vat die geld. Dis onmenslik.”
Konst. Brenda Kgafela, polisiewoordvoerder, het gesê die ander twee passasiers in die afleweringsvoertuig is na die Pretoriase Akademiese Hospitaal geneem. Die drie insittendes van die ander vragmotor is na dieselfde hospitaal geneem.
Almal se toestand is ernstig.
08-09-2006, 04:21 AM #1027
Polisie vaar uit teen Skerpioene
Spanning tussen die polisie en die Skerpioene het weer opgevlam ná ’n voorval die naweek waarin twee Skerpioene-ondersoekers op die Johannesburgse Lughawe gearresteer is.
Die polisie het gister ten sterkste ontken dat ’n vermeende dwelmsmokkelaar – wat twee gewapende Skerpioene glo op die punt was om in hegtenis te neem – weens hulle (die polisie) se toedoen “ontsnap” het.
In ’n sterk bewoorde verklaring het afdelingskomm. Sean Tshabalala, nasionale hoof van die polisie se beskerming- en veiligheidsdienste, gister uitgevaar teen die Skerpioene se optrede by die lughawe en dié eenheid gedaag om te bewys dat hulle wel op die spoor van ’n dwelmsmokkelaar was.
Volgens Tshabalala sal ’n naam hulle help om dié “dwelmbaas” vas te trek.
Die polisie sê verder:
) Dit is die tweede voorval op dié lughawe waar die polisie swaarde kruis met die Skerpioene tydens die arrestasie van vermeende perlemoensmokkelaars;
) Die twee Skerpioene was níé in besit van toegangspermitte nie; en
) Die polisie sal die Skerpioene voorsien van die nodige wetgewing wat lughawens reguleer.
Dié nuutste skermutseling tussen dié twee wetstoepassing*owerhede kom kort ná die kabinet ’n aanbeveling van regter Sisi Khampepe aanvaar het dat die Skerpioene se ondersoekers voortaan aan die minister van veiligheid en sekuriteit rapporteer. Tydens die Khampepe-verhore het die polisie geargumenteer die Skerpioene moet by hom ingelyf word.
Volgens Tshabalala het die twee Skerpioene Saterdagoggend geweier om hulself “behoorlik” te identifiseer nadat hulle vasgetrek is.
“Die mense was aan die lugkantsoom. Niemand hoort daar sonder permitte nie en dus gaan dit oor prosedure. Die lede sou presies dieselfde opgetree het, maak nie saak wie dit was nie,” het Tshabalala gesê.
Die Sunday Times het Sondag berig die polisie het vermoed die twee Skerpioene is deel van ’n dwelmsindikaat, maar Tshabalala swyg hieroor in sy verklaring.
Die mans, onderskeidelik 33 en 29 jaar oud, het eergister in die Kempton Park-streekhof verskyn, maar die saak is weens ’n gebrek aan bewyse nie op die hofrol geplaas nie.
Volgens ’n polisie-bron is bewerings is ook gedoen dat die Skerpioene glo ná hul arrestasie gesê het dat hulle die “smokkelaar” aan die hand van ’n beskrywing uitgeken en nie die man se naam aan die polisie genoem het nie.
’n Ingeligte bron het gesê dit was ’n geval waar “ego’s en prosedures” in die pad van wetstoepassing gestaan het.
08-09-2006, 04:25 AM #1028
Potch se mense wil bly veg teen Tlokwe
Potchefstroom. – Van beswaarskrifte en ’n protesoptog na die burgemeester se kantoor tot die weerhouding van belastinggeld en ’n hofstryd tot in die land se hoogste howe.
Dít is van die moontlikhede wat inwoners van dié stad oorweeg om die voorgenome naamsverandering na Tlokwe te beveg.
Sowat 1 000 mense het eergisteraand na ’n vergadering in die stad se Banketsale opgeruk waar die Aksiegroep Potchefstroom in die lewe geroep is.
Verskeie sprekers, onder wie politici, het hul emosionele verbintenis met die naam Potchefstroom laat blyk. Die heersende mening was dat die naamsverandering nié aanvaar sal word nie.
Mnr. Chris Landsberg, DA-leier in die munisipale raad, het gesê die ANC se verweer dat daar openbare deelname in die besluitneming was, hou nie steek nie.
Beeld het vroeër berig die ANC sê inwoners van Ikageng en Promosa het glo tydens openbare vergaderings oor straatnaamveranderings versoek dat die stad se naam moet verander.
Ses openbare vergaderings oor straatnaamveranderings is in 2004 gehou. Luidens rekords in die DA se besit is daar op twee van dié vergaderings (in die Ga-Matlabe- en Govan Mbeki-saal in Ikageng) ’n voorstel aanvaar om die stad se naam te verander.
In Ikageng het 29 mense die vergadering in die Govan Mbeki-saal bygewoon en 49 mense was in die Chris Hani-saal. In Promosa was 44 mense teenwoordig en in die Banketsale sowat 350 tot 400 mense, hoewel daar geen bywoningsregister was nie.
“Dit is duidelik dat openbare deelname maar flouerig was. Ondanks die feit dat Ikageng-inwoners met busse na die vergadering in die Banketsale aangery is, was die besluit van die vergadering duidelik teen naamsveranderings,” het Landsberg gesê.
’n Komitee is gekies om die protesaksie verder te dryf. Die vergadering het besluit om met beswaarskrifte en ’n “opmars” na mnr. Andrew Maphetle, uitvoerende burgemeester, se kantoor te begin. As dit onsuksesvol is, sal meer drastiese optrede, soos die weerhouding van eiendomsbelasting, oorweeg word.
08-09-2006, 04:31 AM #1029
OOS-KAAP: Skietdrama by winkel
UITENHAGE. – ’n Bloedige drama het gister hier tydens ’n transito-rooftog by ’n supermark afgespeel toe twee mense geskiet is.
Mev. Johanna van der Westhuizen (74) is in die regter-bobeen geskiet tydens die rooftog in die voorportaal van Pick ’n Pay op die dorp. Mnr. Alfred Vice (33), ’n Fidelity Guards-beampte, is ook in die been geskiet.
Minstens sewe skote is kort voor 11:00 deur rowers, wat ’n geldtrommel van Vice afgeneem het, gevuur. Een koeël het verby mev. Martie Greeff, ’n vriendin wat Van der Westhuizen winkels toe geneem het om inkopies te doen, se kop gesing.
“Ons het nét buite die winkel met ons sakke gekom en sy het in die voorportaal gestaan en gesels met ’n vriendin. Toe die skote begin klap, het ek na die tannie geskreeu en haar probeer gryp, maar ons het mekaar verloor,” het ’n steeds geskokte Greeff gesê.
Volgens Greeff het die ondernemings oombliklik hul deure toegemaak en het sy by Pick ’n Pay ingehardloop, terwyl Van der Westhuizen “wonderlike hulp” by die Penford-apteek gekry het.
Mnr. Edmund Hewetson, die apteker, het sy hande op Van der Westhuizen se oop skietwond gedruk om die bloeding te stop.
“Die bloed het soos ’n fontein uit die tannie se been gespuit. Ons het vir haar geskreeu om in te kom en ek dink nie sy het besef dat sy geskiet is nie. Sy was kalm en het net aan my gesê om nie haar man te laat weet nie omdat hy hartprobleme het,” het Hewetson gesê.
Volgens mev. Elize van Jaarsveld, ’n verpleegster wat toevallig in die apteek tydens die rooftog was, het Hewetson waarskynlik met sy vinnige optrede Van der Westhuizen se lewe gered.
“Hy het die hoofaar met sy kaal hande toegedruk om die bloeding te stop. Hy het ’n drup en alles wat ons nodig gekry het, verskaf,” het Van Jaarsveld gesê.
Van der Westhuizen is ook deur ’n opgeleide paramedikus van Knysna, mnr. Kobus Luiters, behandel, wat saam met Van Jaarsveld, sy skoonma, die apteek besoek het.
Me. Renette Viljoen, ’n geskokte verpleegster by die apteek se kliniek wat in die badkamer langs Pick ’n Pay vasgevang was tydens die skietery, het gesê die skote het “soos sinkplate wat omval” geklink.
Mev. Van der Westhuizen was gister nog te geskok om met Die Burger te praat. Haar kleindogter Danette het gesê haar ouma het haar 82-jarige oupa, Hennie, die laaste maand versorg nadat hy drie hartvatomleidings gehad het. “Hulle is vreeslik geheg aan mekaar en hy het gesê sy been pyn óók nou,” het Danette gesê. Dokters gaan nie die koeël uit haar been verwyder nie.
Vice (33) het volgens supt. Priscilla Naidu, polisiewoordvoerder, met ’n geldtrommel uit Pick ’n Pay gekom toe die vier rowers, wat op ’n bankie in die voorportaal gesit het, hul vuurwapens op hom gerig het.
“Hy het sy vuurwapen uitgehaal en ’n stoeiery het uitgebreek. Skote is afgevuur en Vice is raakgeskiet.”
Hy is in die bobeen geskiet en die rowers het sy vuurwapen afgevat. Vice het ’n knoppie op die geldtrommel geaktiveer wat die note in die trommel met kleurstof merk en volgens Naidu het die rowers sonder die geld op die vlug geslaan.
Die polisie het die swart Polo waarin die rowers gevlug het, in Harperstraat langs die NG kerk daar gekry. Dit is verlede week in KwaNobuhle gekaap.
Me. Adele Kennedy, woordvoerder van die Cuyler-hospitaal, het gesê Vice is in ’n bestendige toestand, maar mag nie met die media praat nie.
Mnr. Abdurahman Hamdulay, Oos-Kaapse algemene bestuurder van Pick ’n Pay, het sy skok oor die rooftog uitgespreek en gesê dat die werknemers almal berading ontvang.
08-10-2006, 05:36 AM #1030
'Gee my geld ná jagtog op moordenaar'
’n Afgetrede verkeersman wat ná maande van eie ondersoek bewyse aan die polisie gegee het om sy seun se moordenaars suksesvol te vervolg, eis nou sy beloning van die minister van veiligheid en sekuriteit.
Mnr. Louis Vlok (68) van Alberton het sy polisieman-seun se moordenaar sélf gejag, maar noudat dié man agter tralies is, het Vlok nog “geen sent gesien” van die beloninggeld wat die polisie aanbied vir inligting wat lei tot polisiemoordenaars se inhegtenisneming nie.
Vlok dagvaar mnr. Charles Nqakula vir R1 miljoen.
Hy het nog geen sent beloninggeld ontvang nie ondanks die feit dat sy beriggewing en hulp met die polisie-ondersoek destyds deur ondersoekers én die Onafhanklike Klagtedirektoraat (OKD) as “van onskatbare waarde” beskryf is.
Vlok se seun, insp. Johan Vlok van die Mondeor-polisiekantoor, en mnr. Stephanus Wessels, ’n vriend, is op 5 Mei 1998 in Lonehill, Johannesburg, deur vyf kapers oorval.
“Johan het een van die verdagtes in die maag gewond maar is doodgeskiet. Ek kon nie toelaat dat my enigste kind se moordenaars vry rondloop nie en ek het geweet die polisie sal hulle nie sélf vang nie,” het Vlok gesê.
Vlok het maande lank honderde koerantuitknipsels versamel, verdagtes agtervolg, afgeneem en gesels met van hul kennisse.
Wanneer motorkapers doodgeskiet is, het hy lykshuise regoor die provinsie besoek om te sien of enige van hulle maagwonde het.
In Augustus 1998 het Vlok gehoor van ’n motorkaping in Sandton waarin mnr. John Cross geskiet is.
“Ek het vasgestel dat die motor in dié voorval dieselfde een was waarmee my seun se moordenaars gery het en dat die patroondoppies en die modus operandi op dié tonele ooreengestem het. Ek het besef ’n kaperbende was in dié area bedrywig en ek het begin om opnames van verkeersbande op paaie wat hulle moontlik sou gebruik, te bestudeer,” het hy vertel.
Vroeg in 2000 is twee mans aangekeer weens poging tot moord op ’n ander polisiebeampte.
“Ek het na hul hofverskyning gegaan en ál my inligting vir die ondersoekbeampte gegee,” het Vlok gesê.
Een van dié verdagtes, Bongani Vincent Nkutha, is in Oktober 2000 deur Wessels uitgeken as Vlok se moordenaar.
Nkutha is in Maart 2004 in die Johannesburgse hooggeregshof lewenslange tronkstraf opgelê weens dié moord, poging tot moord op Wessels en Cross en die motorkaping van mnr. Stephen Cloete in Tembisa in September 1995 – danksy inligting wat Vlok glo aan ondersoekers gegee het.
Sy aansoek om verlof tot appèl teen sy skuldigbevinding en vonnis is op 6 April vanjaar deur die appèlhof verwerp.
Mnr. Sydney Mufamadi, destydse minister van veiligheid en sekuriteit, het in Mei 1999 ’n beloning van R250 000 uitgeloof vir inligting wat kan lei tot die arrestasie en skuldigbevinding van polisiemoordenaars, nadat 90 polisielede sedert Januarie dié jaar gesterf het.
Volgens Vlok is dié beloning kort daarna deur die destydse Suid-Afrikaanse polisiehoof, komm. George Fivaz, tot R500 000 verhoog.
Vlok eis ook twee belonings van R250 000 elk vir die aanvalle op Cross en Cloete.
In reaksie op Vlok se dagvaarding op 11 Mei vanjaar het Nqakula aangedui dat hy dié eis sal teenstaan.